**Grupės Seimo narių G. Songailos, A. Stancikienės, R. Baškienės, V. V. Margevičienės, A. Zuokienės ir L. Kernagio pranešimas**

2012 m. gegužės 17 d. pranešimas VIR

Seimo nariai kreipėsi į vidaus reikalų ministrą Artūrą Melianą ir Lietuvos policijos generalinį komisarą Saulių Skvernelį.

**Vidaus reikalų ministrui Artūrui Melianui**

**Lietuvos policijos generaliniam komisarui Sauliui Skverneliui**

Vilnius,  2012 m. gegužės 19 d.

Šį rytą buvo įvykdytas teismo sprendimas biologinei motinai L. Stankūnaitei perduoti dukrą.

Teismas nurodė, kad perdavimas turi įvykti nenaudojant prievartos prieš mergaitę. Mūsų žiniomis ši sąlyga nebuvo įvykdyta. Turime pagrįstų įtarimų, kad perdavimas vyko, pažeidžiant teismo sprendimą, t.y. naudojant prievartą prieš mergaitę. Buvo įsiveržta į privačią valdą, naudojamas smurtas prieš piliečius, netgi suplėšyta valstybės vėliava.

Mūsų žiniomis, mergaitės „paėmimas“ buvo filmuojamas.

Prašome nedelsiant supažindinti su visa filmuota medžiaga, kad galėtume įsitikinti, jog teismo sprendimas buvo įvykdytas teisėtai. Esame pasiruošę filmuotą medžiagą peržiūrėti bet kurioje Jums tinkamoje vietoje ir bet kuriuo Jums tinkamu laiku.

Atsisakius tai padaryti, manysime, kad policija dalyvavo neteisėtuose veiksmuose ir reikalausime Jūsų asmeninės atsakomybės.

Taip pat prašome informuoti, kas teismo nutarimo vykdymo procese dalyvavo iš Vaikų teisių apsaugos tarnybos, kas iš šios tarnybos pareigūnų šiuo metu yra su vaiku, kur mergaitė yra šiuo metu ir kokiomis sąlygomis, kas atsakingas už jos dabartinę būklę ir kas ją stebi, kokia konkrečiai psichologė dalyvavo vaiko „paėmimo procese“, kokie psichologai šiuo metu yra su vaiku.

*Seimo nariai:*

*Gintaras Songaila*

*Aurelija Stancikienė*

*Rima Baškienė*

*Vincė Vaidevutė Margevičienė*

*Agnė Zuokienė*

*Ligitas Kernagis*